**Foinikiankataja** (*Juniperus phoenicea*) on Välimeren alueella kasvava, sypressikasvien (*Cupressaceae*) heimoon kuuluva pienikokoinen havupuu.

Lajikuvaus
----------

Foinikiankatajan neulasia ja käpyjä.
Foinikiankataja kasvaa 1–4 metriä korkeaksi. Se kasvaa yleensä pensaikoissa meren läheisyydessä. Puun latvus on tiheä ja kartiomainen, ja sen kaarna on tummanruskeaa. Puulla on kahdenlaisia neulasia: nuorina ne ovat neulamaisia ja noin kuusi millimetriä pitkiä, aikuisen kasvin neulaset ovat suomumaisia ja noin yhden millin pituisia. Neulaset kasvavat vastakkaisesti tai kolmen lehden kiehkuroissa.

Foinikiankataja on yksikotinen tai kaksikotinen kasvi. Se kukkii tammikuun lopulta toukokuun alkuun. Kasvin kävyt ovat aluksi vihreitä, mutta muuttuvat punaisiksi kypsyessään. Kävyt kypsyvät toisena vuonna, ja niissä on kuudesta kahdeksaan suomua ja 3–9 siementä. Kävyt ovat pyöreitä, niiden halkaisija on noin yksi senttimetri, ja ne kasvavat noin viiden millimetrin pituisissa varsissa.

Foinikiankataja voi elää jopa tuhatvuotiaaksi.

Levinneisyys
------------

Foinikiankataja kalliolla Jordanian Petrassa.
Foinikiankatajaa esiintyy kotoperäisenä Välimeren alueella Espanjassa Pyreneiden vuoristoa ja Baleaarien saariryhmää myöten, Andorrassa, Etelä-Ranskassa, Ranskalle kuuluvalla Korsikan saarella, Monacossa, Manner-Italiassa, Italialle kuuluvilla Sisilian ja Sardinian saarilla, Kroatiassa, Montenegrossa, Albaniassa, Kreikassa, Turkissa, Kyproksen saarella, Syyriassa, Libanonissa, Egyptissä, Libyassa, Tunisiassa, Algeriassa ja Marokossa. Marokossa kasvia tavataan sekä Välimeren rannikolla että Atlasvuorilla. Atlantin alueella kasvia esiintyy Portugalissa ja Espanjalle kuuluvilla Kanariansaarilla. Lähi-idässä foinikiankatajaa esiintyy myös Saudi-Arabiassa ja Egyptille kuuluvalla Siinain niemimaalla. Maltalle kasvi on tuotu muualta viimeisten 500 vuoden aikana, ja nykyisin kasvia tavataan kautta Maltan saariryhmän.

Alalajit
--------

*Juniperus phoenicea* ssp. *phoenicea* -alalajia esiintyy kotoperäisenä Välimeren rannikkoalueilla, Portugalissa, Kanariansaarilla, Saudi-Arabiassa sekä Siinain niemimaalla.

*Juniperus phoenicea* ssp. *turbinata* -alalajia esiintyy kotoperäisenä läntisen Välimeren alueella. Euroopan puolella laji kasvaa merenpinnan tasosta aina 1 200 metrin korkeuteen saakka. Pohjois-Afrikan puolella puolestaan *Juniperus phoenicea* ssp. *turbinata* kasvaa dyyneillä ja kukkuloilla sekä arideilla vuoristoalueilla. Pohjois-Afrikassa kasvia tavataan 2 200 metrin korkeuteen saakka.

Lähteet
-------

1. ↑  *Juniperus phoenicea* *IUCN Red List of Threatened Species*. International Union for Conservation of Nature, IUCN, Iucnredlist.org.  (englanniksi)
2. 1 2 3  Papiomitoglou, Vangelis (engl. käännös Pittinger, Jill): *Wild flowers of Crete*, s. 20. Mediterraneo Editions, 2006. ISBN 960-8227-77-1. (englanniksi)
3. 1 2  Juniperus phoenicea Encyclopedia of Life. Viitattu 28.3.2011. (englanniksi)
4. 1 2 3 4 5 6 7  Juniperus phoenicea  12.1.2011. The Gymnosperm Database. Viitattu 28.3.2011. (englanniksi)
5. ↑  Juniperus phoenicea International Union for Conservation of Nature and Natural Resources IUCN. Viitattu 28.3.2011. (englanniksi)
6. ↑  Phoenician Juniper MaltaWildPlants.com. Viitattu 28.3.2011. (englanniksi)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q183497
* Wikispecies: Juniperus phoenicea
* APDB: 131014
* CoL: 6NFYQ
* EoL: 1061668
* EPPO: IUPPH
* EUNIS: 150709
* FoIO: JUNPHO
* GBIF: 2684640
* GRIN: 20853
* iNaturalist: 82695
* IPNI: 262307-1
* ITIS: 822606
* IUCN: 16348983
* NCBI: 61308
* NZOR: ef784eed-f2ad-4194-846a-1bde36bcb5c7
* Open Tree of Life: 740296
* PFI: 173
* Plant List: kew-2332707
* PLANTS: JUPH2
* POWO: urn:lsid:ipni.org:names:262307-1
* SANBI: 209-2
* WoI: 1753
* WFO: wfo-0000355663

 |

 |